KZN-vloede: 59 sterf; gerugte van plundering wek kommerDele in KZN het tot 300 mm reën in 24 uur gekry (Foto: Verskaf) Gerugte oor die plundering van vragmotors en vraghouers in die vloedgeteisterde gebiede in KwaZulu-Natal saai groot kommer. Die DA sê hierdie gerugte is uiters kommerwekkend en het die plundering ten sterkste veroordeel. Die party het Bheki Cele, minister van polisie, versoek om in te gryp deur die polisie in die provinsie op gereedheidsbasis te plaas. Die DA meen die provinsie kan nie dieselfde katastrofiese gevolge van verlede jaar se onrus bekostig nie. En dit nog saam met die oorstromings wat tans ŉ humanitêre krisis in die provinsie veroorsaak. #KZNFloods reports of looting now. pic.twitter.com/zl3YvhoRMi — Yusuf Abramjee (@Abramjee) April 12, 2022 Die dodetal in die provinsie weens die oorstromings het teen Dinsdagaand tot 59 gestyg. Altesaam 45 van hierdie sterftes is in Ethekwini (Durban-metro) aangemeld. Die oorblywende 14 is in die iLembe-distrik bevestig. Die rampbestuurdepartement in KwaZulu-Natal het inwoners versoek om tuis te bly en diegene wat in laagliggende gebiede woon, beveel om na hoërliggende gebiede te verskuif. Meer as 2 000 huise en 4 000 informele huise is beskadig en sowat 140 skole is deur die oorstromings geraak, het Sihle Zikalala, provinsiale premier, bevestig. Reddingsoperasies, bygestaan deur die weermag, is aan die gang om mense wat in geaffekteerde gebiede vasgekeer is, na veiligheid te bring. “When comrades chow storm water drainage systems tender monies. When early warning systems are not in place. This is not just happening because of the weather, it’s a signal that our disaster management units & our infrastructure systems are not in place”-A Ngoasheng#KZNFloods pic.twitter.com/3WucVWJ4Iz — Simamkele Dlakavu (@simamkeleD) April 12, 2022 Swaar reën sak al sedert die naweek uit in die provinsie en het tot gevolg gehad dat verskeie gebiede oorstroom het, huise en infrastruktuur verwoes is, terwyl grondverskuiwings daartoe gelei het dat treindienste onderbreek is. Talle strate en brûe is oorstroom sodat slegs die bopunte van verkeersligte uitgesteek het, wat dit soos duikboot-periskope laat lyk. Mxolisi Kaunda, burgemeester van Durban, het vroeër gesê kragstasies is oorstroom en watertoevoer ontwrig — en dat selfs begraafplase nie die verwoesting gespaar is nie. Maroela Media het vroeër berig dele in KwaZulu-Natal het oornag meer as 300 mm reën gekry. Pres. Cyril Ramaphosa sal Woensdag die vloedgeteisterde dele in die provinsie besoek om ondersteuning aan die gemeenskappe wat deur die oorstromings geraak is, te bied en die reaksie van die regering en die burgerlike samelewing op hierdie kritieke situasie te evalueer. Volgens Ramaphosa vereis hierdie situasie ŉ effektiewe reaksie deur die regering in vennootskap met gemeenskappe. “Ná die oorstromings is ons genoop om as ’n nasie bymekaar te kom en bystand te bied aan diegene wat ons sorg en ondersteuning desperaat nodig het,” het Ramaphosa in ’n verklaring gesê. Tyrone Seale, Ramaphosa se woordvoerder, sê die president se besoek volg op vergaderings Dinsdagaand van die Nasionale Rampbestuursentrum en die Interministeriële Komitee oor Rampbestuur. Die Nasionale Rampbestuursentrum koördineer ingevolge die Wet op Rampbestuur geïntegreerde reaksies op rampe deur alle sfere van die regering, die private sektor en die burgerlike samelewing.